Mens forbruget af pesticider på offentlige arealer er faldet markant siden 2006, halter landbruget gevaldigt efter. En ny opgørelse fra Miljøstyrelsen viser, at pesticidforbruget hos de danske landmænd er steget med 20 procent i forhold til 2006. Det skriver Ingeniørens hjemmeside ing.dk. Kommuner, regioner og staten har forsøgt at gå foran som det gode eksempel for blandt andet landbruget og vise, at det er muligt at reducere forbruget af pesticider. Pesticidforbruget på de offentlige arealer har været stødt faldende siden 1998, hvor der blev indgået en frivillig aftale om udfasning af pesticider. Siden 2006 er forbruget på de offentlige arealer dalet med hele 44 procent. Kommunernes Landsforening (KL) er kede af, at tallene ikke ser lige så positive ud for landbruget. - Vi er glade for, at kommunerne kommer så godt i mål med aftalen om at bringe forbruget af pesticider ned. - Det er ærgerligt, at der stadig er et langt stykke tilbage på landbrugsområdet, siger vicekontorchef Pia Færch på kontor for Teknik og Miljø i KL til ing.dk. Også private danskere gør det bedre end landbruget. I private haver er forbruget af pesticider faldet med næsten 20 procent fra 2009 til 2010. I 2010 stod landbruget for mere end 93 procent af det samlede forbrug af aktive stoffer i pesticider i Danmark. /ritzau/

Opsummering:
Danske landmænd bruger 20 procent flere pesticider i forhold til 2006, viser ny opgørelse.